ai4bharat/Pralekha huggingface dataset:
आरोग्य आणि कुटुंब कल्याण मंत्रालय
भारतात कोविड चाचण्यांमध्ये मोठ्या प्रमाणावर वाढ
गेल्या नऊ दिवसात एक कोटी नमुन्यांची चाचणी
गेल्या सहा आठवड्यांदरम्यान दररोज सरासरी सुमारे 11 लाख नमुन्यांची चाचणी
कोविड चाचण्यांमध्ये वाढ झाल्यामुळे एकूण बाधित रुग्ण संख्येच्या दरात सातत्याने घट
जानेवारी 2020 पासून भारताने कोविड-19 चाचण्यांच्या व्यवस्थापनासंदर्भात चांगली प्रगती केल्यामुळे देशात कोविड-19 चाचण्यांच्या संख्येत मोठ्या प्रमाणावर वाढ दिसून येत आहे. आता दररोज 15 लाख नमुन्यांची चाचणी केली जाऊ शकते.
गेल्या चोवीस तासात 10,75,760 नमुन्यांची चाचणी करण्यात आली असून एकूण चाचण्यांच्या संख्येने 10.65 कोटींचा टप्पा पार केला आहे.
गेल्या सहा आठवड्यांदरम्यान दररोज सरासरी सुमारे 11 लाख नमुन्यांची तपासणी करण्यात येत आहे.
सर्वसमावेशक आणि व्यापक स्तरावर कोविड चाचण्या करण्यात येत असल्यामुळे पॉझिटिव्हिटी दरात घट दिसून येत आहे. राष्ट्रीय पातळीवर एकूण पॉझिटिव्हिटी दरात मोठ्या प्रमाणात घट झाल्यामुळे कोविडच्या प्रसाराला आळा बसत आहे. एकूण पॉझिटिव्हिटी दरात सातत्याने घट होत असून हा दर आज 7.54 टक्के इतका आहे.
देशातील कोविड चाचण्यांच्या सुविधांमध्ये व्यापक प्रमाणात वाढ झाल्याचा परिणाम म्हणून गेल्या तीन आठवड्यांमध्ये एकूण पॉझिटिव्हिटी दरात घट झाली आहे.
गेल्या नऊ दिवसात एक कोटी नमुन्यांची चाचणी करण्यात आली आहे. दैनंदिन पॉझिटिव्हिटी दर 4.64 टक्के आहे.
भारताने सक्रिय रुग्ण संख्येच्या प्रमाणातील घटही कायम राखली आहे. देशात आज सक्रीय रुग्णसंख्या 6,03,687 इतकी आहे. ही संख्या देशातील एकूण बाधित रुग्णांच्या 7.51 टक्के इतकी आहे.
सक्रीय रूग्ण संख्येत घट होत असल्यामुळे रुग्ण बरे होण्याचे प्रमाण वाढत आहे. एकूण बरे झालेल्या रुग्णांची संख्या 73 लाखांच्याही  पुढे गेली आहे. बरे झालेले रुग्ण आणि सक्रिय रुग्ण यांच्यातील तफावत 67 लाखांहूनही  जास्त आहे.
बरे होणाऱ्या रुग्णांची संख्या वाढत असल्यामुळे ही तफावत आणखी वाढत आहे. गेल्या चोवीस तासात 56,480 रुग्ण बरे झाले असून त्यांना घरी सोडण्यात आले आहे, तथापि 49,881 नवीन रुग्णांची नोंद झाली आहे.
79 टक्के नवीन बरे झालेले रुग्ण दहा राज्य/केंद्रशासित प्रदेशातील आहेत. महाराष्ट्रात एक दिवसात सर्वाधिक आठ हजार रुग्ण बरे झाले आहेत, तर त्याखालोखाल केरळमध्ये सात हजाराहून अधिक रुग्ण बरे झाले आहेत.
गेल्या 24 तासात 49,881नवीन रुग्णांची नोंद झाली आहे.
79 टक्के नवीन रुग्ण दहा राज्य केंद्रशासित प्रदेशातील आहे. केरळ मध्ये सर्वाधिक आठ हजाराहून अधिक नवीन रुग्णांची नोंद झाली आहे तर त्याखालोखाल महाराष्ट्रात सहा हजाराहून अधिक नवीन रुग्णांची नोंद झाली आहे.
गेल्या चोवीस तासात 517 रुग्णांचा या आजारामुळे मृत्यू झाला आहे. यापैकी 81 टक्के मृत्यू दहा राज्य/केंद्रशासित प्रदेशातील आहेत.
महाराष्ट्रात सर्वाधिक 91 मृत्यूची नोंद झाली.
B.Gokhale/S.Tupe/P.Kor
पंतप्रधान कार्यालय
रांची येथे 15 नोव्हेंबर रोजी पंतप्रधानांच्या हस्ते भगवान बिरसा मुंडा स्मृती उद्यानासह स्वातंत्र्यसैनिक संग्रहालयाचे उद्घाटन
15 नोव्हेंबर - भगवान बिरसा मुंडा यांची जयंती - आदिवासी गौरव दिवस म्हणून साजरी करणार
आदिवासी संस्कृती आणि इतिहासाचे जतन आणि संवर्धन करण्यासाठी संग्रहालय महत्त्वपूर्ण भूमिका बजावेल
संग्रहालयात भगवान बिरसा मुंडा यांचा 25 फुट उंचीचा पुतळा असेल
अन्य आदिवासी स्वातंत्र्यसैनिकांचे योगदानही अधोरेखित करणार
नवी दिल्ली, 14 नोव्हेंबर 2021
भगवान बिरसा मुंडा यांची जयंती आदिवासी गौरव दिवस म्हणून साजरी केली जाईल असे भारत सरकारने घोषित केले आहे. यानिमित्ताने पंतप्रधान श्री नरेंद्र मोदी 15 नोव्हेंबर 2021 रोजी सकाळी 9:45 वाजता रांची येथील भगवान बिरसा मुंडा स्मृती उद्यानासह स्वातंत्र्यसैनिक संगहालयाचे दूरदृश्य प्रणालीच्या माध्यमातून उद्घाटन करतील.
आदिवासी समुदायांचे अमूल्य योगदान विशेषत: भारतीय स्वातंत्र्य लढ्यात त्यांनी दिलेले बलिदान पंतप्रधानांनी नेहमीच अधोरेखित केले आहे. पंतप्रधानांनी 15 ऑगस्ट 2016 रोजी त्यांच्या स्वातंत्र्यदिनाच्या भाषणात, भारताच्या स्वातंत्र्य लढ्यात आदिवासी स्वातंत्र्यसैनिकांनी बजावलेल्या भूमिकेवर जोर देऊन, येणाऱ्या पिढ्यांना त्यांनी देशासाठी दिलेल्या बलिदानाची माहिती मिळावी या दृष्टीने, शूर आदिवासी स्वातंत्र्य सैनिकांच्या स्मरणार्थ देशाच्या विविध भागात कायमस्वरूपी समर्पित संग्रहालये बांधण्याची संकल्पना मांडली होती. आदिवासी व्यवहार मंत्रालयाने आत्तापर्यंत दहा आदिवासी स्वातंत्र्यसैनिकांच्या संग्रहालयाच्या बांधकामाला मंजुरी दिली आहे. ही संग्रहालये विविध राज्ये आणि प्रदेशांतील आदिवासी स्वातंत्र्यसैनिकांच्या स्मृती जतन करतील.
जिथे भगवान बिरसा मुंडा यांनी आपल्या प्राणांची आहुती दिली तिथे रांची येथील जुन्या मध्यवर्ती कारागृहात भगवान बिरसा मुंडा स्मृती उद्यानासह स्वातंत्र्य सैनिक संग्रहालय हे झारखंड राज्य सरकारच्या सहकार्याने उभारण्यात आले आहे. देशासाठी आणि आदिवासी समाजासाठी त्यांनी दिलेल्या बलिदानाला आदरांजली म्हणून हे संग्रहालय कार्य करेल. आदिवासी संस्कृती आणि इतिहासाचे जतन आणि संवर्धन करण्यात हे संग्रहालय महत्त्वाची भूमिका बजावेल. आदिवासींनी त्यांची वने, जमिनीचे हक्क, त्यांची संस्कृती यांच्या रक्षणासाठी केलेला संघर्ष आणि राष्ट्र उभारणीसाठी त्यांनी दाखवलेले शौर्य आणि बलिदान या संग्रहालयाच्या माध्यमातून प्रदर्शित केले जाईल.
भगवान बिरसा मुंडा यांच्यासोबतच , या संग्रहालयाच्या माध्यमातून शहीद बुधू भगत, सिद्धू-कान्हू, निलांबर-पितांबर, दिवा-किसून, तेलंगा खाडिया, गया मुंडा, जत्रा भगत, पोटो एच, भगीरथ मांझी, गंगा नारायण सिंग यांसारख्या विविध चळवळींशी संबंधित इतर आदिवासी स्वातंत्र्यसैनिकांचे योगदानही अधोरेखित केले जाणार आहे. या संग्रहालयात भगवान बिरसा मुंडा यांचा 25 फुट उंचीचा पुतळा आणि इतर स्वातंत्र्यसैनिकांचे नऊ फुट उंचीचे पुतळे असतील.
शेजारील 25 एकर जागेत स्मृती उद्यान विकसित करण्यात आले असून त्यात संगीत कारंजे, अन्न गृह परिसर, बालोद्यान, इन्फिनिटी पूल, उद्यान आणि मनोरंजनाच्या इतर सुविधा असतील.
या कार्यक्रमाला केंद्रीय आदिवासी व्यवहार मंत्रीही उपस्थित राहणार आहेत.
M.Chopade/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधान नरेंद्र मोदी यांनी नेपाळच्या पंतप्रधानांशी साधला संवाद
दोन्ही नेत्यांनी भारत-नेपाळ द्विपक्षीय सहकार्याच्या विविध पैलूंचा घेतला आढावा
पंतप्रधान प्रचंड यांनी त्यांच्या नुकत्याच झालेल्या भारत भेटीदरम्यान झालेल्या चर्चेचा केला पाठपुरावा
भारताच्या ‘नेबरहुड फर्स्ट’ धोरणाचा नेपाळ हा प्रमुख भागीदार आहे.
पंतप्रधान नरेंद्र मोदी यांचे आणि नेपाळचे पंतप्रधान पुष्प कमल दहल प्रचंड यांचे आज दूरध्वनीवरून संभाषण झाले.
उभय नेत्यांनी भारत-नेपाळ द्विपक्षीय सहकार्याच्या विविध पैलूंचा आढावा घेतला आणि पंतप्रधान प्रचंड यांच्या 31 मे ते 3 जून 2023 या नुकत्याच झालेल्या भारत भेटीदरम्यान झालेल्या चर्चेचा पाठपुरावा केला, जेणेकरून द्विपक्षीय भागीदारी पुढे नेणे आणि दोन्ही देशांमधील मैत्रीचे सखोल बंध अधिक दृढ करणे शक्य होईल.
जवळचा आणि मैत्रीपूर्ण शेजारी असलेला नेपाळ हा भारताच्या ‘नेबरहुड फर्स्ट’ धोरणाचा प्रमुख भागीदार आहे.
या दूरध्वनी संभाषणामुळे दोन्ही देशांमधील उच्चस्तरीय देवाणघेवाणीची परंपरा कायम राहिली आहे.
वाणिज्य आणि उदयोग मंत्रालय
नव्या स्टार्ट – अप्ससाठी सुविधा
नवी दिल्ली, 20 नोव्हेंबर 2019
स्टार्टअप इंडिया उपक्रमाची सुरुवात 16 जानेवारी 2016ला झाली. नावीन्यपूर्ण शोध आणि स्टार्टअप्सना पोषक वातावरण देशात मिळावे आणि शाश्वत आर्थिक विकास व रोजगार निर्मितीला चालना मिळावी, यासाठी स्टार्टअप इंडिया कृती आराखडा आखण्यात आला आहे.
देशभरात स्थापन झालेल्या स्टार्टअप्सची परिपूर्ण माहिती एकत्रित करण्यात आलेली नाही. मात्र स्टार्टअप इंडिया उपक्रमांतर्गत उचलण्यात आलेल्या पावलांमुळे डीपीआयआयटीद्वारा मान्यताप्राप्त स्टार्टअप्सच्या संख्येत वाढ दिसून आली आहे. 2016-17 या आर्थिक वर्षात ही संख्या 746 होती. 2018-19 मध्ये ती 8,618 होती, तर 2019-20 या वर्षात  ती 7,141 आहे.
महाराष्ट्रात 2016 मध्ये डीपीआयआयटीद्वारा मान्यताप्राप्त स्टार्टअप्सची संख्या 93 होती. 2018 मध्ये ती 1661 वर पोहोचली असून, 2019 मध्ये  ती 1778 वर पोहोचली आहे.
वाणिज्य आणि उद्योगमंत्री पियुष गोयल यांनी आज लोकसभेत लेखी उत्तरात ही माहिती दिली.
G.Chippalkatti/S.Kakade/D.Rane
(Visitor Counter : 66
सांस्कृतिक मंत्रालय
पंतप्रधानांनी नेहरू स्मृती संग्रहालय आणि ग्रंथालय संस्थेच्या वार्षिक सर्वसाधारण सभेचे भूषवले अध्यक्षपद
भारताच्या भूतकाळाबद्दल लोकांमध्ये अधिक जागरूकता निर्माण करण्यासाठी आधुनिक भारतीय इतिहासावरील संशोधनाची व्याप्ती वाढवण्याची गरज पंतप्रधानांकडून अधोरेखित
देशभरातील महाविद्यालये आणि विद्यापीठांमध्ये या विषयावरील स्पर्धा आयोजित करून प्रधानमंत्री संग्रहालय तरुणांमध्ये लोकप्रिय बनवण्याच्या आवश्यकतेवर पंतप्रधानांचे कथन
स्वामी दयानंद सरस्वती यांच्या आगामी 200 व्या जयंतीनिमित्त, शैक्षणिक आणि सांस्कृतिक संस्थांनी त्यांच्या योगदानाविषयी संशोधन करण्याचे पंतप्रधानांचे आवाहन
पंतप्रधान नरेंद्र मोदी यांनी आज सकाळी 7 लोक कल्याण मार्ग येथे एनएमएमएल अर्थात नेहरू स्मृती संग्रहालय आणि ग्रंथालय संस्थेचे अध्यक्ष या नात्याने संस्थेच्या वार्षिक सर्वसाधारण सभेचे अध्यक्षपद भूषवले.
भारताच्या भूतकाळाबद्दल लोकांमध्ये अधिक जागरुकता निर्माण करण्यासाठी, व्यक्ती, संस्था आणि संकल्पना या दोन्ही बाबतीत आधुनिक भारतीय इतिहासावरील संशोधनाची व्याप्ती वाढवण्याची गरज पंतप्रधानांनी आपल्या भाषणात अधोरेखित केली. सध्याच्या आणि भावी पिढ्यांच्या फायद्यासाठी देशातील संस्थांनी त्यांच्या चांगल्या लेखापरीक्षण केलेल्या आणि संशोधन केलेल्या ध्वनिमुद्रित स्मरणिका तयार करण्याच्या आवश्यकतेवरही पंतप्रधानांनी भर दिला.
प्रधानमंत्री संग्रहालयाच्या रचनेवर आणि सामग्रीवर समाधान व्यक्त करून पंतप्रधानांनी हे महत्त्वाचे तथ्य अधोरेखित केले की हे संग्रहालय खरोखर वस्तुनिष्ठ आणि राष्ट्र-केंद्रित आहे, व्यक्ती-केंद्रित नाही, आणि त्यावर कोणत्याही प्रकारचा अनावश्यक प्रभाव पडत नाही किंवा कोणत्याही आवश्यक तथ्यांच्या खातरजमेची उणीव भासत नाही. भारताच्या सर्व पंतप्रधानांचे कर्तृत्व आणि योगदान अधोरेखित करणार्या संग्रहालयाचा संदेश लोकांपर्यंत पोहोचवण्यासाठी, देशभरातील सर्व महाविद्यालये आणि विद्यापीठांमध्ये संग्रहालयाच्या सामग्रीबद्दल स्पर्धा आयोजित करून तरुणांमध्ये ते लोकप्रिय बनविण्याची गरज मोदींनी व्यक्त केली.
नजीकच्या काळात हे संग्रहालय भारतातून आणि जगभरातून दिल्लीत येणाऱ्या पर्यटकांसाठी मध्यवर्ती आकर्षण केंद्र म्हणून उदयास येईल, असा विश्वास त्यांनी व्यक्त केला. 1875 मध्ये आर्य समाजाचे संस्थापक आणि आधुनिक भारतातील सर्वात प्रभावशाली सामाजिक आणि सांस्कृतिक व्यक्तींपैकी एक स्वामी दयानंद सरस्वती यांची 200 वी जयंती 2024 मध्ये येत असल्याचा उल्लेख करून देशभरातील शैक्षणिक आणि सांस्कृतिक संस्थांनी या महान द्रष्ट्या आणि समाजसुधारकाने देशासाठी दिलेल्या योगदानाविषयी तसेच आर्य समाजाला 2025 मध्ये 150 वर्षे पूर्ण होत असल्याचे औचित्य साधत आर्य समाजाविषयी उत्तम संशोधनात्मक माहितीचा ठेवा उपलब्ध करण्याचे आवाहन नरेंद्र मोदी यांनी केले.
कार्यकारी परिषदेचे अध्यक्ष नृपेंद्र मिश्रा यांनी संस्थेच्या सध्याच्या कामकाजावर तसेच भविष्यासाठीच्या दृष्टीकोनाची रूपरेषा सांगितली. विशेषतः, त्यांनी आधुनिक आणि समकालीन भारतीय इतिहासाच्या क्षेत्रातील अग्रगण्य संस्था असलेल्या ग्रंथालयाच्या तसेच गेल्या वर्षी एप्रिलमध्ये उघडलेल्या प्रधानमंत्री संग्रहालयाच्या योजनांवर प्रकाश टाकला.
एनएमएमएल संस्थेचे आणि कार्यकारी परिषदेचे सदस्य या बैठकीला उपस्थित होते, ज्यामध्ये संस्थेचा वार्षिक अहवाल आणि लेखापरीक्षण केलेला ताळेबंद स्वीकारण्यात आला.
पंतप्रधान कार्यालय
सरकारचा खत अनुदान वाढीचा ऐतिहासिक शेतकरी हिताचा निर्णय
डीएपी म्हणजेच डाय-अमोनियम फॉस्फेट खतांवरील अनुदानात 140% वाढ
शेतकऱ्यांना डीएपीच्या प्रत्येक पिशवीसाठी 500 रुपयांऐवजी 1200 रुपये अनुदान मिळणार
शेतकऱ्यांना डीएपीची पिशवी 2400 रुपयांऐवजी 1200 रुपयांना मिळणार
या अनुदानापोटी सरकार 14,775 कोटी रुपये अतिरिक्त खर्च करणार
आंतरराष्ट्रीय किंमतीत वाढ असली तरी शेतकऱ्यांना जुन्या दरानेच खते मिळायला हवीत: पंतप्रधान
शेतकऱ्यांचे कल्याण हे सरकारचे सर्वोच्च प्राधान्य - पंतप्रधान
नवी दिल्ली, 19 मे 2021
पंतप्रधान नरेंद्र मोदी यांच्या अध्यक्षतेखाली खत दराच्या प्रश्नावर उच्चस्तरीय बैठक झाली. खतांच्या दराच्या मुद्यावर सविस्तर सादरीकरण करून त्यांना माहिती देण्यात आली.
आंतरराष्ट्रीय स्तरावर फॉस्फोरिक ऍसिड ,अमोनिया इत्यादींच्या वाढत्या किंमतींमुळे खतांच्या किंमतीत वाढ होत असल्यासंदर्भात या बैठकीत चर्चा झाली. आंतरराष्ट्रीय स्तरावर किंमतीत वाढ असली तरी शेतकऱ्यांना जुन्या दरानेच खते मिळाली पाहिजेत ,यावर पंतप्रधानांनी भर दिला.
डीएपी खतासाठीचे अनुदान 500 रुपये प्रति पिशवी वरून 140% वाढवून 1200 रुपये प्रति पिशवी करण्याचा ऐतिहासिक निर्णय घेण्यात आला. अशा प्रकारे डीएपीच्या आंतरराष्ट्रीय बाजारभावांमध्ये वाढ होत असूनही,1200 रुपये रुपये प्रति पिशवी या जुन्या दराने विक्री सुरू ठेवण्याचा निर्णय घेण्यात आला आहे, यासोबतच दरवाढीचा सर्व भार केंद्र सरकारने घेण्याचा निर्णय घेतला आहे. प्रति पिशवी अनुदानाच्या रकमेत एकाच वेळी इतकी वाढ यापूर्वी कधीच झालेली नाही.
मागील वर्षी डीएपीची प्रत्यक्षात किंमत प्रति पिशवी 1,700 रुपये होती. ज्यामध्ये केंद्र सरकार 500 हजार रुपयांचे अनुदान देत होते. त्यामुळे कंपन्या शेतकऱ्यांना 1200 रुपये प्रति पिशवी दराने खताची विक्री करीत होत्या.
अलीकडेच, डीएपीमध्ये वापरण्यात येणारे फॉस्फोरिक ऍसिड अमोनिया इत्यादींच्या आंतराष्ट्रीय किंमती 60% ते 70% पर्यंत वाढल्या आहेत. या कारणामुळे डीएपीच्या एका पिशवीची प्रत्यक्ष किंमत सध्या 2400 रुपये आहे, 500 रुपयांचे अनुदान वजा करून खत कंपन्यांमार्फत 1900 रुपयांना या पिशवीची विक्री केली जाते. आजच्या निर्णयामुळे शेतकऱ्यांना 1200 रुपये किंमतीतच डीएपी खताची पिशवी मिळत राहील.
पंतप्रधान म्हणाले की, आमचे सरकार शेतकऱ्यांच्या कल्याणासाठी वचनबद्ध आहे आणि शेतकऱ्यांना भाववाढीचा सामना करावा लागू नये हे सुनिश्चित करण्यासाठी सर्वतोपरी प्रयत्न केले जातील
केंद्र सरकार दरवर्षी रासायनिक खतांच्या अनुदानावर सुमारे 80,000 कोटी रुपये खर्च करते. डीएपीसाठी अनुदानाच्या वाढीसह खरीप हंगामात अनुदानासाठी भारत सरकार 14,775 कोटी रुपये अतिरिक्त खर्च करेल.
अक्षय्य तृतीयेच्या दिवशी पीएम-किसान अंतर्गत शेतकऱ्यांच्या खात्यात 20,667 कोटी रुपयांचा निधी थेट हस्तांतरीत केल्यानंतर शेतकऱ्यांच्या हिताचा हा दुसरा मोठा निर्णय आहे.
M.Chopade/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
ऊर्जा मंत्रालय
ऊर्जामंत्र्यांच्या अध्यक्षतेखाली पावर फाउंडेशनची बैठक
नवी दिल्ली, 9 फेब्रुवारी 2022
केंद्रीय उर्जा आणि नवीन आणि नवीकरणीय ऊर्जा मंत्री आर के सिंह यांच्या अध्यक्षतेखाली काल पॉवर फाऊंडेशनसोबत आभासी माध्यमातून बैठक झाली. या बैठकीला ऊर्जा सचिव अलोक कुमार, नवीन आणि नवीकरणीय ऊर्जा मंत्रालयाचे सचिव इंदू शेखर चतुर्वेदी यांच्यासह ऊर्जा क्षेत्रातील सार्वजनिक उपक्रमांचे मुख्य व्यवस्थापकीय संचालकदेखील उपस्थित होते.या बैठकीत पॉवर फाऊंडेशनची उद्दिष्टे, संशोधन आणि विकास यासंदर्भातील कार्यान्वयन धोरण, धोरण पुरस्कार आणि संप्रेषण धोरण यावर चर्चा करण्यात आली.
भारताचा ऊर्जा संक्रमण प्रवास सुलभ करण्यासाठी पुरावा आधारित संशोधन अभ्यास आयोजित करण्यासाठी आणि ई-वाहतूक आणि इलेक्ट्रिक साधनांद्वारे स्वयंपाक करण्यासाठी ग्राहकांमध्ये जागरूकता वाढवण्यासाठी पॉवर फाउंडेशनचा फायदा करून घेण्याचे निर्देश मंत्री सिंह यांनी सर्व अधिकाऱ्यांना दिले. मंत्र्यांनी खालील बाबींवर अभ्यास करण्याची सूचना पॉवर फाऊंडेशनला केली:
- भारतातील जलविद्युत विकासाला गती देणे.
- भारतात वि- कार्बनीकरणासाठी धोरणात्मक मार्गदर्शक आराखडा विकसित करणे.
- पर्यावरण नियमांची पूर्तता करण्यासाठी पर्याय म्हणून एफजीडी तंत्रज्ञानाची देवाणघेवाण
- नवीकरणीय ऊर्जेचे मोठ्या प्रमाणात एकत्रीकरण.
- देशासाठी ऊर्जा संक्रमणाचा अल्पकालीन, मध्यम मुदतीचा आणि दीर्घकालीन मार्गदर्शक आराखडा
- इतर सुचविलेले संशोधन अभ्यास स्वीकारले जातील:
- भारतातील वीज वितरण कंपन्यांच्या  वीज खरेदी खर्चाचा आढावा आणि सर्वोत्तमीकरण.
- 500 गिगावॅट विना -जीवाश्म इंधन-आधारित क्षमतेसाठी ; बाजारकारकत्व संबंधित गोष्टींसाठी गुंतवणूक आवश्यक
- ग्रिड-स्केल स्टोरेज, एनर्जी स्टोरेज .
- हायड्रोजन अर्थव्यवस्था : भारतासमोरील पर्याय.
भारताच्या जी 20 अध्यक्षपदासाठी आणि स्वच्छ ऊर्जा मंत्रालयासाठी पॉवर फाउंडेशन ऊर्जा मंत्रालयाला ज्ञान भागीदार म्हणून मदत करणार आहे.
पॉवर फाउंडेशन बद्दल:
पॉवर फाऊंडेशन ही एक नोंदणीकृत संस्था आहे . ऊर्जा आणि संबंधित क्षेत्रांवरील राष्ट्रीय संवादांमध्ये सहभागी असणारी, राज्यांना सहाय्य्य करण्यासाठी अधिकृत विश्लेषण, माहिती धोरण शिफारसी आणि वास्तविक-जगातील उपाय प्रदान करणारी ,धोरण सल्ला देण्याचे उद्दिष्ट असलेली अग्रगण्य संस्था आहे.Jaydevi PS/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 148
निती आयोग
कृषी विज्ञान केंद्रेआणि कृषी तंत्रज्ञान व्यवस्थापन संस्थासोबत जोडल्या गेल्या अटल टिंकरिंग प्रयोगशाळा
पंतप्रधान नरेंद्र मोदी यांच्या दूरदृष्टीचे हे उदाहरण आहे- एटीएलना केवीकेशी जोडण्याचा पंतप्रधानांनी दिला होता प्रस्ताव
नवी दिल्ली, 13 एप्रिल 2023
कृषी क्षेत्रातील अभिनव संशोधनाच्या बाबतीत भारतभरातील शालेय विद्यार्थ्यांन प्रोत्साहन देण्यासाठी अटल नवोन्मेष अभियान , नीती आयोग आणि केंद्रीय कृषी तसेच शेतकरी कल्याण मंत्रालय एकत्र आले आहेत. या उपक्रमाअंतर्गत, या दोन सरकारी संस्थांनी, अटल टिंकरिंग प्रयोगशाळांना , कृषी विज्ञान केंद्रे आणि कृषी तंत्रज्ञान व्यवस्थापन संस्थेशी  जोडण्यास मान्यता दिली आहे.
हा सहकारी संबंध म्हणजे पंतप्रधान नरेंद्र मोदी यांच्या संकल्पनेचा अविष्कार आहे. पंतप्रधानांनी चर्चेदरम्यान या कल्पनेची रुजवात केली आणि एटीएलना देशभरातील केव्हीकेशी जोडण्याचा प्रस्ताव मांडला. या दोन्ही सरकारी संस्थांनी मृदा चाचणी प्रयोगशाळांना एटीएल शाळांशी जोडण्याच्या कल्पनेबाबत विचार करण्याच्या सूचना देखील पंतप्रधानांनी दिल्या.
कृषी विज्ञान केंद्रे “एक खिडकी ज्ञान स्त्रोत आणि क्षमता विकास केंद्रे” म्हणून काम करतात आणि या जोडणीमुळे असंख्य भागधारकांना आवश्यक माहिती,प्रशिक्षण आणि इनपुट्स यांचा लाभ होणार आहे. कृषी-संबंधित अभिनव संशोधनाला पाठबळ पुरवण्यासाठी आत्माशी केलेल्या भागीदारीतून केव्हीके जवळच्या एटीएलशी जोडल्या जातील.
या उपक्रमाच्या अंमलबजावणीच्या पहिल्या टप्प्यात 11 कृषी तंत्रज्ञान सुविधा संशोधन संस्थांच्या अखत्यारीतील प्रत्येकी एक केव्हीके सहभागी होऊन तंत्रज्ञानाचे पाठबळ पुरवेल आणि माहितीचे सामायीकीकरण तसेच कौशल्य उभारणी प्रयोगांचे सुलभ कार्यान्वयन करेल. केव्हीके मधील तज्ञ त्यांच्या जवळच्या एटीएलसाठी आवश्यकतेवर आधारित भेटीचा उपक्रम हाती घेतील, तर केव्हीके त्यांना साहित्य, बियाणे, लागवडीची साधने आणि इतर आवश्यक बाबी पुरवेल.दोन वर्षांच्या अंमलबजावणीनंतर हाती आलेल्या सकारात्मक परिणामांचे मूल्यमापन करून नंतर या प्रायोगिक तत्वावरील प्रकल्पाचा विस्तार करण्यात येईल.
केंद्रीय कृषी आणि शेतकरी कल्याण मंत्रालयाच्या अधिकाऱ्यांना अटल टिंकरिंग प्रयोगशाळा उपक्रमाचा परिचय करून देण्यासाठी 12 एप्रिल 2023 रोजी शाळेला भेट देण्याचा कार्यक्रम आयोजित करण्यात आला. मंत्रालयाच्या प्रतिनिधी मंडळाने दिल्लीच्या साकेत येथील अॅमिटी आंतरराष्ट्रीय शाळेतील एटीएल प्रयोगशाळेला भेट दिली. तेथे युवा शालेय विद्यार्थ्यांनी कृषी क्षेत्राशी संबंधित अभिनव संशोधनांसह विविध क्षेत्रांमध्ये केलेले नवोन्मेष पाहण्याची संधी या अधिकाऱ्यांना मिळाली. एप्रिल महिन्याच्या शेवटच्या आठवड्यात देखील आयसीएआरमधील अधिकाऱ्यांसाठी अशाच प्रकारची भेट आयोजित करण्यात आली आहे.
एआयएम आणि केंद्रीय कृषी तसेच शेतकरी कल्याण मंत्रालयाच्या दरम्यानचा हा सहकारी संबंध म्हणजे भारताच्या कृषी क्षेत्रातील वृद्धी आणि विकास यांच्या दिशेने सुरु असलेल्या प्रवासातील महत्त्वाचा टप्पा आहे आणि अटल नवोन्मेष अभियान आपल्या देशातील युवा वर्गामध्ये नवोन्मेष आणि सर्जनशीलता जोपासण्याच्या दिशेने करत असलेले प्रयत्न सुरु ठेवण्यासाठी वचनबद्ध आहे.
S.Patil/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 112
उपराष्ट्रपती कार्यालय
लोहरी, मकर संक्रांती, बिहू, पोंगल आणि इतर सणांच्या पूर्वसंध्येला उपराष्ट्रपतींनी देशवासीयांना दिल्या शुभेच्छा
नवी दिल्ली, 12 जानेवारी 2023
लोहरी, मकर संक्रांती, माघा बिहू, पोंगल, उत्तरायण, पौष पर्व आणि इतर सणांच्या पूर्वसंध्येला उपराष्ट्रपती जगदीप धनखड यांनी देशवासीयांना शुभेच्छा दिल्या आहेत. त्यांचा संपूर्ण संदेश असा-
“मी लोहरी, मकर संक्रांती, माघ बिहू, पोंगल, उत्तरायण आणि पौष पर्वच्या शुभ मुहूर्तावर सर्वांना हार्दिक शुभेच्छा देतो. उत्तरायणात सूर्य उत्तरेकडे प्रवास करत असताना, संपूर्ण देशात कापणीचा हंगाम आपण हर्षोल्हासाने आणि निसर्गाच्या कृपेबद्दल कृतज्ञता व्यक्त करत साजरा करतो.
भारताच्या विविध भागांमध्ये वेगवेगळ्या नावांनी ओळखले जाणारे हे सण आपल्या समृद्ध सांस्कृतिक विविधतेच्या अत्यावश्यक एकतेचे प्रतीक आहेत.
हा सणासुदीचा काळ सर्व नागरिकांसाठी समृद्धी, शांती आणि आनंद घेऊन येवो तसेच आपल्याला जोडणारे सद्भाव आणि बंधुत्वाचे बंध अधिक दृढ होवोत अशी माझी इच्छा आहे.”
S.Kane/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 83
संरक्षण मंत्रालय
स्वातंत्र्याची 75 वर्षे - आझादी का अमृत महोत्सव
भारताच्या स्वातंत्र्य संग्रामातील महानायकांच्या पुतळ्यांची देखभाल व सन्मान करण्यासाठी शौर्य पुरस्कार पोर्टल आणि एनसीसीचा अनोखा उपक्रम
स्वातंत्र्याच्या 75 व्या वर्षानिमित्त शौर्य पुरस्कार पोर्टल आणि राष्ट्रीय छात्र सेना  यांनी संयुक्तपणे सशस्त्र दलांचे वीर जवान आणि देशाच्या सेवेत सर्वोच्च बलिदान देणाऱ्यांना अभिवादन करण्यासाठी एक अनोखी योजना सुरू केली आहे . या उपक्रमांतर्गत स्वच्छता आणि देखभालीसाठी शूर वीरांच्या पुतळ्यांची निवड करण्यात आली आहे आणि कॅडेट्स परस्पर संवाद , व्याख्याने, कविता वाचन, नुक्कड नाटक / नृत्य इत्यादी माध्यमातून युद्धातील नायकांचे आणि इतर राष्ट्रीय व्यक्तिमत्त्वांचे योगदान आणि नेतृत्व वैशिष्ट्यांविषयी लोकांमध्ये जागरूकता निर्माण करतील.
आजपर्यंत एनसीसीने 10 परमवीर चक्र,6 अशोक चक्र, 11 महावीर चक्र, चार कीर्ति चक्र,12 वीर चक्र आणि तीन शौर्य चक्र असे 46 पुतळे दत्तक घेतले आहेत.
एनसीसीचे हे उदात्त कार्य सर्वदूर नेण्यासाठी, गॅलंट्री अवॉर्ड्स पोर्टलने दर आठवड्याला एनसीसीतर्फे आयोजित या कार्यक्रमांचे थेट प्रक्षेपण करण्याचा निर्णय घेतला आहे. ज्यांना कार्यक्रमात प्रत्यक्ष उपस्थित राहता येणार नाही त्यांना पोर्टल  आभासी स्वरूपात श्रद्धांजली वाहण्यास सक्षम करते. असा पहिला कार्यक्रम प्रायोगिक आधारावर 7 जुलै 2021 रोजी थेट वेबकास्ट केला होता. पुढील कार्यक्रम 16 जुलै 2021 रोजी सकाळी 11 वाजता केरळमधील कोची येथील तिरुपुनिथरा येथील स्टेच्यू जंक्शन येथे होणार असून तेथे लेफ्टनंट कर्नल रामकृष्णन विश्वनाथन, वीर चक्र यांच्या पुतळ्यास एनसीसीसीतर्फे श्रद्धांजली अर्पण केली जाईल. लेफ्टनंट कर्नल रामकृष्णन विश्वनाथन हे 18 ग्रेनेडियर्सचे 'सेकंड इन कमांड' होते. त्यांनी ऑपरेशन विजय दरम्यान कारगिलच्या द्रास क्षेत्रात टोलोलिंग पर्वतावर आणि आजूबाजूला कारवाई केली होती. कारगिल युद्धाच्या वेळी केलेल्या कारवाईबद्दल त्यांना मरणोत्तर वीर चक्राने सन्मानित करण्यात आले.
या उपक्रमातून दैनंदिन जीवनात ‘स्वच्छते ’ चे महत्त्व आणि स्थानिक स्मारक व वारसा सांभाळण्यासाठी स्थानिक जनतेला प्रेरणा देण्याचा संदेश दिला जातो. तसेच सामाजिक कारणासाठी तरुणांची उर्जा वापरण्यास आणि त्यांच्यात देशभक्तीची भावना जागृत करण्यासाठी ते योगदान देते. एनसीसीच्या या उपक्रमाला सर्वच घटकांचे प्रोत्साहन लाभले आहे.
आगामी कार्यक्रमांबद्दल माहितीसाठी शौर्य पुरस्कार पोर्टलवर लॉग इन करा. स्थानिक एनसीसी युनिटद्वारे दत्तक घेणे आवश्यक असलेल्या पुतळ्याबाबत देखील लोक सुचवू शकतात. सूचना पोर्टलवर पाठवता येऊ शकतात.
आरोग्य आणि कुटुंब कल्याण मंत्रालय
नव्याने कोविड संसर्ग होणाऱ्या व्यक्तींच्या तुलनेत बरे होणाऱ्या रूग्णांचे प्रमाण वाढल्यामुळे भारतातील सक्रिय रूग्णसंख्येत सातत्याने घट
एकूण रूग्णांच्या तुलनेत सक्रिय रूग्णांची संख्या 4.5% पेक्षा कमी
नवी दिल्ली, 3 डिसेंबर 2020
भारतात गेल्या 24 तासांत नव्याने कोविड संसर्ग होणाऱ्या व्यक्तींच्या तुलनेत बरे होणाऱ्या रूग्णांच्या संख्येत वाढ झाली आहे. गेल्या 24 तासात भारतात 35,551 व्यक्तींना कोविडचा संसर्ग झाला आहे तर 40,726 रूग्ण या आजारातून बरे झाले आहेत. परिणामी गेल्या 24 तासांत एकूण 5,701 सक्रिय प्रकरणांची निव्वळ घट झाली आहे.
गेले सहा दिवस सातत्याने नव्या रूग्णांच्या तुलनेत बरे होणाऱ्या रूग्णांची संख्या वाढत आहे.
भारतातील एकूण रूग्णांच्या तुलनेत सक्रिय रूग्णांची संख्या 4.5% पेक्षा कमी झाली आहे.
देशात नव्याने कोविड संसर्ग होणाऱ्या व्यक्तींच्या तुलनेत बरे होणाऱ्या रूग्णांचे प्रमाण वाढल्यामुळे सक्रिय रूग्णसंख्येत सातत्याने घट होते आहे. सध्या भारतातील कोविडग्रस्त रूग्णांची एकूण संख्या 4,22,943 इतकी आहे. अर्थात भारतातील एकूण बाधित रूग्णसंख्येच्या तुलनेत सक्रिय रूग्णसंख्येची टक्केवारी केवळ 4.44 टक्के इतकी झाली आहे.
कोविड बाधित रूग्ण बरे होण्याच्या दरात सुधारणा झाली असून तो आता 94.11% इतका झाला आहे. कोविड संसर्गातून पूर्ण बरे झालेल्यांची एकूण संख्या 89,73,373 झाली आहे. रोगमुक्त होणारे आणि नव्याने बाधित यांच्या संख्येतील तफावतही वाढत असून सध्या ही तफावत 85,50,430 इतकी झाली आहे.
उपचारानंतर बरे झालेल्या कोविड-19 ग्रस्त रूग्णांपैकी 77.64% जण हे देशातील दहा राज्ये/केंद्रशासित प्रदेशातले आहेत.
केरळमध्ये सर्वात जास्त म्हणजेच 5,924 रूग्ण उपचारानंतर बरे झाले. त्याखालोखाल दिल्लीतील 5,329 आणि महाराष्ट्रातील 3,796 रूग्ण बरे झाले.
नोंद झालेल्या नव्या रूग्णांपैकी 75.5% रूग्ण हे देशातील दहा राज्ये/केंद्रशासित प्रदेशातले आहेत.
केरळमध्ये गेल्या 24 तासात 6,316 रूग्णांची नोंद झाली. त्याखालोखाल नवी दिल्लीत 3,944 तर महाराष्ट्रात 3,350 नवे रूग्ण आढळून आले.
देशभरात गेल्या 24 तासात 526 कोविड रूग्ण दगावले, त्यातील 79.28% रूग्ण देशातील 10 राज्ये/केंद्रशासित प्रदेशातले होते.
महाराष्ट्रात 21.10% अर्थात 111 रूग्ण मृत्युमुखी पडले. त्याखालोखाल दिल्लीत 82 तर पश्चिम बंगालमध्ये 51 रूग्ण दगावले.Jaydevi PS/M.Pange/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(